Euroopan parlamentin päätöslauselma Saudi-Arabiasta



Virallinen lehti nro 320 E , 15/12/2005 s. 0281 - 0283



P6_TA(2005)0082 Saudi-Arabia Euroopan parlamentin päätöslauselma Saudi-Arabiasta Euroopan parlamentti, joka - ottaa huomioon 18. tammikuuta 1996 [1] antamansa päätöslauselman Saudi-Arabiasta ja aikaisemmat päätöslauselmansa YK:n ihmisoikeuskomission vuosittaisista kokouksista Genevessä (2000—2005), - ottaa huomioon Euroopan parlamentin suhteista Persianlahden valtioihin, mukaan lukien Jemen, vastaavan valtuuskunnan työvierailun Saudi-Arabiaan 7.— 12. helmikuuta 2005, - ottaa huomioon, että Saudi-Arabia on lokakuussa 2004 ratifioinut kaikkinaisen naisten syrjinnän poistamista koskevan YK:n yleissopimuksen; ottaa huomioon erityisesti yleissopimuksen 7 artiklan poliittisesta ja julkisesta elämästä, - ottaa huomioon työjärjestyksen 115 artiklan 5 kohdan, A. ottaa huomioon, että Saudi-Arabian kaikkien aikojen ensimmäiset paikallisvaalit käynnistettiin 10. helmikuuta 2005 Riadissa, että vaalit jatkuvat 21. huhtikuuta 2005 asti ja että kyseessä ovat ensimmäiset valtakunnan laajuiset vaalit maan historiassa, B. ottaa huomioon, että puolet kunnanvaltuustojen jäsenistä valitaan vaaleilla ja että kuningas yhä nimittää loput, C. ottaa huomioon, että naiset eivät saa äänestää, vaikka vaalilaki on selkeä naisten osallistumisen suhteen, sillä laissa äänestämään oikeutetuista käytetään arabiankielistä sanaa "kansalainen", joka viittaa sekä miehiin että naisiin, D. ottaa huomioon, että monet Saudi-Arabian viranomaiset ovat ilmoittaneet, että naiset saavat tulevaisuudessa äänestää, E. ottaa huomioon, että Saudi-Arabiassa on yhä monia syrjinnän muotoja yksityisessä ja julkisessa elämässä, F. on erityisen huolestunut kodeissa palvelijoina työskentelevien maahanmuuttajien, varsinkin naisten, olosuhteista; 1. samalla kun pitää ilahduttavina ensimmäisiä valtakunnan laajuisia vaaleja Saudi-Arabiassa, joita Euroopan parlamentin valtuuskunta oli todistamassa pitäen niitä askeleena kohti yhteiskunnallista ja poliittista uudistusta, pahoittelee syvästi sitä, että naisten ei sallittu osallistua näihin vaaleihin; 2. muistuttaa viranomaisia heidän kaikkinaisen naisten syrjinnän poistamista koskevaan YK:n yleissopimukseen, jonka osapuolena Saudi-Arabia on, kuuluvista velvollisuuksistaan, ilmaisee solidaarisuutensa niille saudiarabialaisille, jotka odottavat kaikkien kansalaisten ottamista mukaan vaaleihin, ja kehottaa viranomaisia toteuttamaan kaikki asianmukaiset toimenpiteet naisiin kohdistuvan erottelun ja syrjinnän lopettamiseksi sekä asteittain lisäämään naisten osallistumista poliittiseen päätöksentekoon yhtäläisesti miesten kanssa, ja antamaan naisille mahdollisuuden toimia julkisessa virassa ja suorittaa kaikkia julkisia tehtäviä kaikilla hallinnon tasoilla; 3. kehottaa varsinkin Saudi-Arabian hallitusta poistamaan esteet, jotka liittyvät naisten vapaaseen liikkumiseen (ajokielto mukaan luettuna), työllistymismahdollisuuksiin, heidän oikeuskelpoisuuteensa ja edustukseensa oikeudellisissa menettelyissä; 4. toistaa kehotuksensa kuolemanrangaistuksen poistamisesta ja kehottaa lopettamaan välittömästi kuolemanrangaistusten täytäntöönpanon Saudi-Arabiassa, jossa Amnesty Internationalin mukaan teloitettiin 31 ihmistä vuonna 2004; 5. kehottaa viranomaisia toteuttamaan toimia maahanmuuttaneiden työntekijöiden ja erityisesti naisten työolosuhteiden parantamiseksi; 6. pahoittelee, että Saudi-Arabiassa ei vieläkään ole uskonnonvapautta; kannustaa viranomaisia jatkaman toimiaan suuremman maltillisuuden ja suvaitsevaisuuden edistämiseksi uskonnollista monimuotoisuutta kohtaan; 7. korostaa terrorismin ja fundamentalismin vastaisten toimien tärkeyttä samalla kun turvataan perustavat ihmisoikeudet ja kansalaisvapaudet ja tältä perustalta kannattaa EU:n ja Saudi-Arabian suhteiden vahvistamista; 8. erityisesti kehottaa EU:ta ja Saudi-Arabiaa tukemaan toistensa ponnistuksia tyydyttävän ratkaisun saavuttamiseksi Israelin ja Palestiinan konfliktiin; 9. kehottaa neuvostoa ja komissiota ottamaan nämä asiat esiin seuraavassa EU:n ja Persianlahden yhteistyöneuvoston yhteisneuvostossa ja ministeritason kokouksessa; 10. vaatii EU:n toimielimiä lisäämään läsnäoloaan alueella ja vahvistamaan työsuhteitaan Saudi-Arabian kanssa lisäämällä Riadin edustuston voimavaroja ja suunnittelemalla EU:n ulkoasiainkomissaarin ja/tai EU:n yhteisen ulko- ja turvallisuuspolitiikan korkean edustajan pian tapahtuvaa vierailua Saudi-Arabiassa; 11. kehottaa puhemiestä välittämään tämän päätöslauselman neuvostolle, komissiolle, Yhdistyneiden Kansakuntien ihmisoikeusvaltuutetulle, kruununprinssi Abdullah Ibn Abdul Azizille, Saudi-Arabian hallitukselle, Saudi-Arabian kansallisen vuoropuhelun keskuksen pääsihteerille. [1] EYVL C 32, 5.2.1996, s. 98. --------------------------------------------------